Kim Nøhr Skibsted (S), 1997-10-23:
Lovorslagets sigte er, at man efter anmodning kan overføre sit gamle statsgaranterede studielån fra sit pengeinstitut til Hypotekbanken.
I forslaget er også medtaget en række ændringer i loven om tilskud og eftergivelse af den gamle studiegæld, det være sig statslån, studielån eller statsgaranterede studielån.
Alt er i overensstemmelse med lovgivningen om uddannelsesstøtte.
Statsgaranterede studielån ophørte i 1996, og tilbage står nu en restgæld i pengeinstitutterne på hen ved 2,2 mia.
P.t. er den gennemsnitlige bankrente på 6,2 pct.- ganske vist markant lavere i forhold til højrenteperioden i 1980'erne, men dog alligevel højere end den reelle rente, man skulle betale til Hypotekbanken.
For os i den socialdemokratiske folketingsgruppe gælder det ikke om at hjælpe bankerne til merindtjening, men at hjælpe og styrke låntagernes muligheder for bedre at kunne betale gælden tilbage.
Lovforslaget er med andre ord et udtryk for en hjælpende hånd til de uheldige, der i sin tid blev ofre for den høje rente, og som på trods heraf aktivt har forsøgt at betale af på deres gæld.
Desuden er der i forslaget tale om en markant regelforenkling, og det endda uden at det koster samfundet penge.
Det kan næsten ikke blive bedre.
Forslaget vil lette situationen for mange mennesker, da en overførsel af gammel gæld til Hypotekbanken uden tvivl vil medføre en endnu lavere rente samt - og det er meget væsentligt - give den enkelte et overblik over de muligheder, der er til stede med hensyn til tilskud til gældsafdragelse eller eftergivelse.
Det gøres ved mindre, enkle ændringer i de eksisterende ordninger.
Eftergivelsesordningen forenkles og forbedres, således, at man allerede 9 år efter afsluttet eller afbrudt uddannelse kan få en forhåndsmelding om eventuel eftergivelse, når 12-års-grænsen nås.
At vente i 12 år, som man gør i dag, på at få afklaret, hvorvidt gælden eventuelt kan eftergives, er alt for lang tid, og det er forståeligt, men også ærgerligt at konstatere, at mange mennesker mister modet og opgiver at tilbagebetale.
Derfor er denne ændring og dette forslag særdeles fornuftigt. Gennemskuelighed bliver nøgleordet i ordningen, og det har vi i Socialdemokratiet bestemt ikke noget imod.
I forslaget foreslås yderligere, at tilskudsordningen ligeledes ændres, så formueforhold som kriterium for vurdering af tilskuddet udgår, og det samme gælder for husstandsindkomsten, da studiegæld jo netop har karakter af at være en personlig gæld.
Det er vigtigt, at vi giver dem en hjælpende håndsrækning.
Disse mennesker får nu, som jeg nævnte før, et velfortjent pusterum og et overblik over deres gældssituation, og det synes vi igen er godt gået af regeringen.
Jeg føler mig også helt overbevist om, at alle partierne her i Folketinget er rede til at støtte dette synspunkt.
Hvis ikke må det komme som en stor overraskelse for de mange mennesker, der sidder i en udsigtsløs situation, hvor de er klemt.
De mennesker har krav på et positivt signal fra Folketinget nu, så de kan komme videre i tilværelsen.
Der er nogle af partierne her i salen, som selv mener, at de også taler de unges og småbørnfamiliernes sag, og snart får de unge og småbørnfamilierne syn for sagn, når disse partiers ordførere går herop. L 16 svarer i sig selv også fortrinligt til Hypotekbankens formål som selvstændig offentlig institution, nemlig at optage udenlandske og indenlandske lån mod udsendelse af obligationer med henblik på viderelån til investeringsopgaver af samfundsmæssig karakter.
Det er sket før med Københavns Lufthavn, Post Danmark m.fl., men dette forslag tjener om muligt endnu bedre formålet at investere i det danske samfunds væsentligste råstof, nemlig en veluddannet ungdom, der forstod samfundets signaler dengang om at tage en videregående uddannelse.
Det skal vi ikke straffe dem for, nærmere tværtimod.
Alt i alt kan lovforslaget kun anbefales som værende en tiltrængt håndsrækning til dem, der desværre i forbindelse med deres studier oplevede rentefælden klappe.
Forslaget er naturligvis ikke møntet på dem, der var ufornuftige, men blot på dem, der var uheldige.